Oscar wend hom tot konstitusionele hof | Maroela Media
Oscar wend hom tot konstitusionele hof
Oscar Pistorius op 21 Oktober 2014 in die Pretoriase hooggeregshof tydens vonnisverrigtinge Foto: Themba Hadebe/AP/Pool
Oscar Pistorius het hom nou tot die konstitusionele hof gewend om teen sy vonnis te appelleer.
Pistorius dien tans 'n vonnis van 13 jaar en vyf maande tronkstraf uit vir die moord op sy vriendin, Reeva Steenkamp, wat hy op Valentynsdag 2013 in sy huis in Silver Lakes, Pretoria, doodgeskiet het. Pistorius is aanvanklik tot ses jaar tronkstraf gevonnis, maar dié vonnis is verlede maand deur die appèlhof in Bloemfontein verleng nadat die staat teen Pistorius se vonnis geappelleer het.
Die staat het aangevoer dat daar geen wesenlike en dwingende faktore was wat regverdig het dat regter Thokozile Masipa van die minimum voorgeskrewe vonnis van 15 jaar vir moord moes afwyk nie. Die appèlhof het Pistorius se vonnis na net meer as 13 jaar aangepas omdat die hof in ag geneem het dat Pistorius reeds tronkstraf uitgedien het.
Volgens die hofdokumente wat Pistorius se regspan vandeesweek by die konstitusionele hof ingedien het, word daar aangevoer dat die appèlhof "wesenlike feitelike bevindinge van die verhoorhof geminag of geïgnoreer het".
Pistorius voer aan dit is 'n skending van sy grondwetlike reg tot 'n regverdige verhoor wat die vonnis-gedeelte insluit. Hy meen dit is ook 'n oortreding van sy grondwetlike reg om nie na willekeur of sonder rede van sy vryheid ontneem te word nie. In die aansoek word aangevoer dat dié oortredings van Pistorius se grondwetlike regte gelei het tot 'n mislukking van geregtigheid.
Volgens mediaberigte sal die staat Pistorius se aansoek in die konstitusionele hof teenstaan.
Pistorius was verlede week weer in die nuus nadat dit aan die lig gekom het dat hy geringe beserings opgedoen het nadat hy glo in 'n rusie betrokke geraak het met 'n ander gevangene in die Atteridgeville Korrektiewe Sentrum in Pretoria waar hy tans tronkstraf uitdien. Singabakho Nxumalo, woordvoerder van die departement van korrektiewe dienste, het gesê Pistorius het glo in 'n rusie betrokke geraak met 'n ander gevangene oor die gebruik van 'n openbare telefoon in die spesialesorg-eenheid van die gevangenis.
'ANC staar 'n strategiese dilemma in die gesig'
Honde-eenheid trek 'perlemoenstroper' vas
Na wie sal Reeva haar wend om haar grondwetlike reg te beskerm om haar lewe te kan lewe!
Slagoffers word nie beskerm deur die Grondwet nie, maar al die kriminele in SA gebruik ons Grondwet om hulle self te beskerm, hulle leer by die ANC.
Jy moet net bly waar jy is mannetjie
Jy moet sit Boet jy het lig daarvan afgekom
Oscar kan bly wees dat die appelhof hom slegs die MINIMUM tronkstraf (15 jaar) minus die tyd wat hy reeds uitgedien het opgele het, en hom nie lewenslank tronk toe gestuur het nie.
Geregtigheid het uiteindelik geskied.
Oscar behoort sy straf te aanvaar en sy vonnis uitdien.
Ek twyfel sterk dat die konstitutionele hof sy vonnis sal verlig. Dit gaan Oscar net nog miljoene rande kos en die Steenkamps se rou wonde weer oopkrap!